Muumilaakson tarinoita

| Muumilaakson tarinoita> Tanoshii Mūmin Ikka |
| --- | --- |
 Ohjelman alkuperäinen suomalainen tunnuskuva. Ensimmäisen tuotantokauden jaksoissa tunnus oli käytössä vuoteen 2011 saakka ja toisen tuotantokauden jaksoissa vuoteen 2014 saakka.
Tyyli:  seikkailu, fantasia
Kestoaika:  23 min / jakso
Luoja(t):  Tove Jansson
Pääosissa:  Yleisradion jälkiäänitys: Rabbe Smedlund Matti Ruohola Ulla Tapaninen Elina Salo Aila Svedberg Eero Ahre Timo Torikka Tapio Hämäläinen Marja Packalén Samuli Edelmann Leena Uotila Ilkka Merivaara
Alkuperämaa:   Japani  Suomi  Alankomaat
Alkuperäiskieli:  japani
Verkko:   TV Tokyo  Yle TV1  Yle TV2  Yle Fem  MTV3  MTV Sub  MTV Juniori  MTV Katsomo  C More
Esitetty:   1. syyskuuta 1991–  12. huhtikuuta 1990 –
Tuotantokausia:  2
Jaksoja:  Yhteensä 104 (Ylellä 101)
Ikäraja:   
Tunnuskappale:  Käy Muumilaaksoon  (alkutunnus) Hei Muumit  (lopputunnus)
Tuotanto
Tuottaja(t):  Dennis Livson
Vastaava(t) tuottaja(t):  Kazuo Tabata
Ohjaaja(t):  Hiroshi Saitô Jertta Ratia-Kähönen (suomenkielinen versio)
Käsikirjoittaja(t):  Akira Miyazaki Shozo Matsuda Masaaki Sakurai
Säveltäjä(t):  Sumio Shiratori (taustamusiikki) Pierre Kartner  (tunnuslaulut)
Tuotantoyhtiö(t):  Telecable Benelux B.V (TV Tokyo/Channel 12 Yleisradio TV1 Marina Productions Espanjan televisio)
Aiheesta muualla
Virallinen sivusto
IMDb 
Ylen vuonna 2011 uudistama ohjelman tunnuskuva. Tämä tunnus oli käytössä vuosina 2011–2014 ensimmäisen tuotantokauden jaksoissa.
Muumilaakson tarinoita (jap. 楽しいムーミン一家, Tanoshii Mūmin Ikka, ruots. I Mumindalen, engl. Moomin) on vuosina 1990–1992 tehty japanilais-suomalais-hollantilainen animoitu televisiosarja, joka kertoo Tove Janssonin luomien muumien ja heidän ystäviensä seikkailuista Muumilaaksossa. Japanissa tuotettu sarja pohjautuu pääosin Tove Janssonin Muumi-kirjoihin sekä Tove ja Lars Janssonin Muumipeikko-sarjakuviin. Tove ja Lars Jansson toimivat läheisessä yhteistyössä sarjan japanilaisten käsikirjoittajien ja animaattoreiden kanssa. Sarjan tuotti suomalainen Dennis Livson ja hänen hollantilainen tuotantoyhtiönsä Telecable Benelux.
Muumilaakson tarinoita synnytti 1990-luvun alussa niin sanotun ”Muumibuumin”, jolloin muumien suosio kasvoi eri puolilla maailmaa ja muumiaiheisten tuotteiden myynti lisääntyi huomattavasti varsinkin Japanissa ja Suomessa. Sarja on edelleen yksi Suomen suosituimpia lastenohjelmia. Kritiikkiä on kuitenkin toisinaan kohdistettu perheystävälliseen konseptiin, jonka katsotaan vääristäneen Tove Janssonin alkuperäistä, filosofisempaa luomusta.
Suomessa esitetty sarja Muumilaakson tarinoita koostuu tuotannollisesti kahdesta erillisestä animesarjasta: Alkuperäistä Tanoshii Mūmin Ikka -sarjaa tuotettiin vuosina 1990–1991 yhteensä 78 jaksoa ja Tanoshii Mūmin Ikka: Bōken Nikki -nimistä jatkosarjaa vuosina 1991–1992 yhteensä 26 jaksoa. Sarjan esiosana tuotettiin elokuva Muumipeikko ja pyrstötähti vuonna 1992.
Suomessa sarjan esitysoikeudet kuuluivat alun perin Yleisradiolle, joka teetti siihen 1990-luvulla jälkiäänityksen suomeksi ja ruotsiksi, ja esitti kumpaakin versiota lähes säännöllisesti uusintoina vuosien ajan vuoteen 2014 asti. Yleisradion suomenkielisen version ääninäyttelijöinä toimivat Rabbe Smedlund, Matti Ruohola, Ulla Tapaninen, Elina Salo, Aila Svedberg, Eero Ahre, Timo Torikka, Tapio Hämäläinen, Leena Uotila, Marja Packalén, Samuli Edelmann ja Ilkka Merivaara. Vuonna 2017 HD-tasoiseksi muunnetun sarjan esitysoikeudet siirtyivät kaupalliselle MTV:lle, joka teetti siihen uuden suomenkielisen jälkiäänityksen. Ylen versiosta jätettiin pois kolme jaksoa, mutta MTV:n versio sisältää kaikki jaksot.